

PROJEKTS uz 16.04.2024.

vēlamais datums izskatīšanai Attīstības komitējā 15.05.2024.

domē: 30.05.2024.

sagatavotājs un ziņotājs: Nadežda Rubina

 LĒMUMS

Ādažos, Ādažu novadā

2024. gada 30. maijā **Nr.**«DOKREGNUMURS»

**Par Safīru, Opālu, Pirītu, Topāzu, Tirkīzu, Smaragdu, Ahātu, Ametistu, Lazurītu, Oniksu, Kvarcu, Jašmu, Kristālu, Pērļu, Cirkonu, Rubīnu, Granītu, Nefrītu un Dimantu ielu reģistrāciju Gaujas ciemā**

Ar Ādažu novada pašvaldības domes (turpmāk – dome) 2022. gada 22. jūnija lēmumu Nr. 291 “Par adrešu sakārtošanu Carnikavas pagastā” pašvaldības Centrālas pārvaldes Nekustamā īpašuma nodaļai tika uzdots līdz 2024. gada 31. decembrim organizēt adrešu sakārtošanas pasākumus Carnikavas pagastā.

Ar lēmumu paredzēts turpināt adrešu sakārtošanas procesu Gaujas ciemā un piešķirt 19 ceļiem ielu nosaukumus ar akmeņu un minerālu nosaukumiem: Safīru iela, Malahītu iela, Cirkonu iela, Opālu iela, Pirītu iela, Topāzu iela, Tirkīzu iela, Smaragdu iela, Ahātu iela, Ametistu iela, Halcedonu iela, Lazurītu iela, Oniksu iela, Nefrītu iela, Turmalīnu iela, Serdoliku iela, Serpentīnu iela, Granātu iela, Jašmu iela.

Gaujas ciemā atrodas vasarnīcu tipa apbūves teritorija, kas tiek dēvēta par “Salūts” ciematu, kur ir uzceltas ap 350 ēkām. Vēsturiski ceļi un ielas šinī teritorijā netika izveidoti, savukārt zeme zem ceļiem tika nodota pašvaldības īpašumā tikai 2021. gadā. Adreses visām ēkām tika saglabātas no kādreizējā nosacītā to sadalījuma pa sektoriem (piemēram, “Salūts 2. sektors 68”, Gauja, Carnikavas pag., Ādažu nov.”). Ādažu novada pašvaldības Adrešu sakārtošanas darba grupa (turpmāk – Darba grupa) izvērtēja objektu adreses, veica apsekošanu dabā un konstatēja, ka adrešu sakārtošanu jāveic divos posmos, proti, sākotnēji sakārtojot ielu tīklu un vēlāk mainot adreses ielām piegulošiem īpašumiem. Darba grupa plāno reģistrēt deviņpadsmit jaunus ielu nosaukumus, kā arī precizēt Dzirnezera un Renesanses ielu izvietojumu, pagarinot tās. Jaunu ielu izveide, kā arī ielu nosaukumu norāžu izvietošana, būtiski atvieglos orientēšanos apvidū.

Lai noteiktu iedzīvotāju (īpaši – tādu, kam pieder īpašumi teritorijā) viedokli par ielu nosaukumiem, tika organizēta aptauja. Iedzīvotāju iesaiste ielu nosaukumu noteikšanā ir paredzēta ar domes 28.12.2022. lēmumu Nr. 630 “Par grozījumiem Ādažu novada pašvaldības 2022. gada 22. jūnija lēmumā Nr. 291 “Par adrešu sakārtošanu Carnikavas pagastā””.

Aptauja norisinājās no 01.01.2024. līdz 29.02.2024., tika nodrošinātas iespējas balsot gan internetā, gan iesniedzot aptaujas veidlapu klātienē pašvaldības klientu apkalpošanas centros. Iedzīvotājiem tika piedāvāti trīs sagatavoti ielu nosaukumu saraksti – ar akmeņu, saldumu vai sēņu nosaukumiem. Tāpat iedzīvotājiem bija iespēja piedāvāt savu variantu. Aptaujas nosacījumos tika paredzēts, ka “Salūts” teritorijā esošo īpašumu īpašnieku balsīm būs desmit reizes lielāks punktu skaits nekā pārējo iedzīvotāju balsīm. Kopā nobalsojuši 132 iedzīvotāji, t.sk. 52 iedzīvotāji, kam pieder īpašums šinī teritorijā. Aptaujā 47% balsis tika saņemtas par ielām ar akmeņu nosaukumiem, 26% par ielām ar saldumu nosaukumiem, sēņu nosaukumi guvuši 14% balsis un 13% balsis veidoja iedzīvotāju priekšlikumi.

# Darba grupa, izvērtējot sarakstu ar ielu nosaukumiem, konstatēja, ka daži ielu nosaukumi – Halcedonu iela, Turmalīnu iela, Serdoliku iela, Malahītu iela un Serpentīnu iela – satur tādu akmeņu nosaukumus, kas Latvijā nav plaši pazīstami un ir grūti izrunājami un līdz ar to šādus nosaukumus nebūs ērti lietot ikdienā, bet nosaukums Granātu iela nav viennozīmīgi uztverams. Darba grupa ir pilnveidojusi ielu nosaukumu sarakstu, saglabājot kopēju tematu un aizvietojot minētos ielu nosaukumus ar šādiem nosaukumiem: Dimantu iela, Rubīnu iela, Kristālu iela, Pērļu iela, Granītu iela un Kvarcu iela. Ar darba grupas 15.04.2024. sapulces protokolu (reģ. ar Nr. ĀNP/1-33-125/24/3) tika apstiprināts šāds ielu nosaukumu saraksts: Safīru iela, Opālu iela, Pirītu iela, Topāzu iela, Tirkīzu iela, Smaragdu iela, Ahātu iela, Ametistu iela, Lazurītu iela, Oniksu iela, Kvarcu iela, Jašmu iela, Kristālu iela, Pērļu iela, Cirkonu iela, Rubīnu iela, Granītu iela, Nefrītu iela, Dimantu iela.

Ministru kabineta 29.06.2021. noteikumu Nr. 455 “Adresācijas noteikumi” **8.3. apakšpunkts** nosaka, ka adresācijas objekta nosaukumu veido atbilstoši Valsts valodas likumā noteiktajām prasībām un normatīvajiem aktiem vietvārdu informācijas jomā, bet 58. punkts nosaka, ka pašvaldība nodrošina iesniegto datu atbilstību šo noteikumu prasībām, Valsts valodas likumā noteiktajām prasībām un normatīvajiem aktiem vietvārdu informācijas jomā. 2024. gada 24. aprīlī tika saņemts Valsts valodas centra atzinums Nr. 1-16.1/283 (reģ. ar. Nr. ĀNP/1-11-1/24/2248), ar kuru lēmumā paredzētie ielu nosaukumi tika atzīti par atbilstošiem Vietvārdu informācijas noteikumu prasībām.

Pamatojoties uz Pašvaldību likuma 10. panta pirmās daļas 21. punktu un Ministru kabineta 29.06.2021. noteikumu Nr. 455 “Adresācijas noteikumi” 2., 9., 8.3. un 58. punktu, kā arī Attīstības komitejas 15.05.2024. atzinumu, Ādažu novada pašvaldības dome

**NOLEMJ:**

1. Reģistrēt ielas ar nosaukumiem: Safīru iela, Opālu iela, Pirītu iela, Topāzu iela, Tirkīzu iela, Smaragdu iela, Ahātu iela, Ametistu iela, Lazurītu iela, Oniksu iela, Kvarcu iela, Jašmu iela, Kristālu iela, Pērļu iela, Cirkonu iela, Rubīnu iela, Granītu iela, Nefrītu iela, Dimantu iela Gaujā, Carnikavas pagastā, Ādažu novadā, atbilstoši ielu izvietojuma shēmai (1. pielikums) un ielu numerācijas sarakstam (2. pielikums).
2. Pašvaldības aģentūrai “Carnikavas komunālserviss” paredzēt finansējumu 2025. gada budžetā ielu nosaukumu plākšņu izvietošanai pie lēmumā minētājām ielām.
3. Pašvaldības Centrālās pārvaldes Administratīvajai nodaļai šo lēmumu nosūtīt Valsts zemes dienestam uz e-adresi.
4. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@ VZD uz e-adresi

@ IDRV; CKS;

N.Rubina 28776519